ORDE do 25 de abril de 2006 de aprobación definitiva da modificación puntual número 8 do Plan Xeral de Ordenación Municipal do Concello de Carballo na praza do Concello.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 03/05/2006

O Concello de Carballo remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Carballo dispón na actualidade dun Plan Xeral de Ordenación Municipal aprobado definitivamente con data 20 de maio de 2003.
2. A modificación é formulada polo Concello de Carballo e ten por finalidade:
* Redelimitar o sistema xeral de equipamento público (mercado municipal de abastos), incorporándolle a superficie de solo inmediata que na actualidade o PXOM recolle como espazo libre, e establecer unha ordenanza específica de equipamento comercial público, pois na actualidade regúlase pola ordenanza de equipamento comunitario-asistencial na que se integran diversos equipamentos.
* Prever un aparcadoiro público no subsolo do sistema xeral de espazos libres e zona verde existente na praza do Concello.
* Corrixir a cualificación como sistema xeral de zona verde establecida no PXOM para o solo que ocupa a actual rúa Desiderio Varela, que se mantén e que se cualifica como sistema viario en consonancia co seu uso e funcionalidade.
3. A Dirección Xeral de Urbanismo, en data 20 de maio de 2005, emitiu informe previo á aprobación inicial indicando unha serie de observacións que cómpre ter en conta.
4. Con data 30 de maio de 2005, o Pleno do concello acordou a aprobación inicial do expediente, que estivo exposto a información pública durante o prazo dun mes, logo de publicación de anuncios nos xornais: El Ideal Gallego do 4 de xuño, La Voz de Galicia do 6 de xuño, e no DOG nº 111, do 10 de xuño de 2005. Durante o dito trámite presentouse unha alegación.
5. Constan no expediente informe dos servizos técnicos e xurídicos municipais, emitido en sentido favorable respecto da conformidade da proposta coa lexislación vixente e da calidade técnica da ordenación proxectada (artigo 85.4º da Lei 9/2002) e un certificado do secretario accidental acreditativo de que, solicitado o informe da Consellería de Medio Ambiente, unha vez transcorrido o prazo máximo para a súa emisión, non presentou obxeción ningunha.
6. O Pleno do concello, en sesión de 26 de xullo de 2005, acordou a aprobación provisional, segundo a certificación do secretario do concello.
7. A Comisión Superior de Urbanismo de Galicia, na súa sesión do 8 de febreiro de 2006, emitiu informe favorable sobre a modificación para os efectos do artigo 94.4º da Lei 9/2002.
8. O documento que se somete a informe está redactado e asinado en data xullo de 2005 polo arquitecto Álvaro Fernández Carballada.
II. Consideracións e fundamentación.
1. Con data do 25-4-2006, a Dirección Xeral de Urbanismo elevou informe-proposta de resolución, no que se expresa o seguinte:
I. A modificación proposta, de conformidade co disposto no artigo 94.1º da Lei 9/2002, xustifica as razóns de interese público en que se fundamenta, consistentes na mellora das dotacións públicas coa ampliación do espazo destinado a mercado municipal e coa creación de aparcadoiros públicos no centro da vila, ao abeiro do establecido no artigo 47.8º da vixente Lei 9/2002.
II. A Comisión Superior de Urbanismo, na súa sesión do 8 de febreiro de 2006, emitiu informe favorable sobre a modificación no que atinxe a alteración do sistema xeral de espazos libres e zonas verdes (artigo 94.4º da Lei 9/2002), sinalando que permite unha nova ordenación mellor e máis actualizada do ámbito, coa garantía de que na superficie do aparcadoiro subterráneo se mantén a condición de zona verde e a posibilidade dun tratamento axardinado.
III. O documento presentado segue as observacións sinaladas no informe da Dirección Xeral de Urbanismo do 20 de maio de 2005 e da análise dos aspectos sinalados no artigo 85.7º da Lei 9/2002 resulta a conformidade da modificación proposta coa lexislación urbanística.
2. De conformidade co artigo 89 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
Primeiro.-Aprobar definitivamente a modificación puntual nº 8 do Plan Xeral de Ordenación Municipal do Concello de Carballo, na praza do Concello, de acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-Notifíqueselle esta orde ao concello e publíquese no Diario Oficial de Galicia.
Santiago de Compostela, 25 de abril de 2006.
María José Caride Estévez
Conselleira de Política Territorial, Obras Públicas
e Transportes